CELEX: C2007/095/32
Language: el
Date: 2007-04-28 00:00:00
Title: Υπόθεση C-61/07: Προσφυγή της 8ης Φεβρουαρίου 2007 — Επιτροπή των Ευρωπαϊκών Κοινοτήτων κατά Μεγάλου Δουκάτου του Λουξεμβούργου

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/18
            
         Προσφυγή της 8ης Φεβρουαρίου 2007 — Επιτροπή των Ευρωπαϊκών Κοινοτήτων κατά Μεγάλου Δουκάτου του Λουξεμβούργου
   (Υπόθεση C-61/07)
   (2007/C 95/32)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι U. Wölker και J.-B. Laignelot)
   
      Καθού: Μεγάλο Δουκάτο του Λουξεμβούργου
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Μεγάλο Δουκάτο του Λουξεμβούργου, παραλείποντας να υποβάλει την έκθεση που περιλαμβάνει τις πληροφορίες τις οποίες απαιτεί το άρθρο 3, παράγραφος 2, της αποφάσεως 280/2004/ΕΚ του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για μηχανισμό παρακολούθησης των εκπομπών αερίων που συμβάλλουν στο φαινόμενο του θερμοκηπίου στην Κοινότητα και εφαρμογής του πρωτοκόλλου του Κιότο (1), παρέβη την υποχρέωση που υπέχει από το άρθρο αυτό·
            
         
               —
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         Ισχυρισμοί και κύρια επιχειρήματα
   Το Μεγάλο Δουκάτο του Λουξεμβούργου δεν γνωστοποίησε στην Επιτροπή μέχρι τις 15 Μαρτίου 2005 την έκθεση που περιλαμβάνει τις πληροφορίες τις οποίες προβλέπει το άρθρο 3, παράγραφος 2, της αποφάσεως 280/2004/ΕΚ, όσον αφορά, αφενός, τις εθνικές πολιτικές και τα εθνικά μέτρα που λαμβάνονται για να περιορίσουν ή/και να μειώσουν ανά πηγή εκπομπής τις εκπομπές αερίων που συμβάλλουν στο φαινόμενο του θερμοκηπίου ή για να καταστήσουν εντονότερες τις δεσμεύσεις ανά δεξαμενή παγίδευσης, για κάθε αέριο και για κάθε τομέα, και, αφετέρου, τα εθνικά σχέδια σχετικά με τις εκπομπές αερίων που συμβάλλουν στο φαινόμενο του θερμοκηπίου και με τη δέσμευσή τους ανά δεξαμενή παγίδευσης, τουλάχιστον για τα έτη 2005, 2010, 2015 και 2020, για κάθε αέριο και για κάθε τομέα.
   
      (1)  ΕΕ L 49, σ. 1.